O‘zilning so‘zlari sabab “Arsenal” — “Manchester Siti” uchrashuvi Xitoyda efirga uzatilmaydi

Xitoyning CCTV telekanali futbol bo‘yicha Angliya chempionatining 17-turidan o‘rin olgan “Arsenal” — “Manchester Siti” uchrashuvini efirga uzatmaydi.

Davlatga tegishli mazkur kompaniya Xitoy hududidagi teletranslyatsiyalarning asosiy qismiga egalik qiladi.
Ushbu uchrashuv o‘rniga telekanal “Tottenhem” va “Vulverhempton” o‘rtasidagi o‘yinni takroran efirga uzatadi.
Bloomberg versiyasiga ko‘ra, mazkur qaror qabul qilinishiga Mesut O‘zilning ijtimoiy tarmoqda yozib qoldirgan posti sabab bo‘lgan. Avvalroq kelib chiqishi turk bo‘lgan O‘zil uyg‘urlarga bosim o‘tkazayotgan Xitoy hukumatini tanqid ostiga olgandi.
Sharqiy Turkiston, Islom olamining qonli yarasi, ularni dindan ajratish yo‘lida quvg‘in qilishmoqda. Ular (Xitoy) Qur’onni yoqmoqda, masjid, maktab va dinga oid tashkilotlarni yopmoqda. Erkaklarni lagerlarga jo‘natib, ularning oilalarini xitoylik erkaklar bilan yashashga majbur etmoqda.
Biroq musulmonlar jim. Ular shovqin solmayapti. Ular uyg‘urlarni tashlab qo‘ydi.
Mesut O‘zil, “Arsenal” futbolchisi
O‘zilning ushbu gaplaridan keyin “Arsenal” klubi rasmiy bayonot bilan chiqqan va bu futbolchining shaxsiy qarashlari ekanini ta’kidlagandi.
Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @daryo_sport’ga obuna bo‘ling!